《余游侯伯寿思儒之间久矣而未识季长昨日见之夜归作此寄之》
宋代·释德洪

公家兄弟俱秀杰，人言不减河东薛。凤皇鸑鷟虽见之，闻有鹓雏更超绝。

周郎坐中见新作，天葩奇芬众口愕。君看气焰遮缙绅，想见精神映台阁。

我穷岁晚犹奔走，小邑那知有邂后。堂堂合置明光宫，簿书堆中不宜有。

功名偶然耳是寄，故应随流坎而止。且置袖中批诰手，下帘弦歌聊尔耳。

此诗摹写见标格，晴湖无风照春色。沧海遗珠果见之，邵阳他日如彭泽。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。